[{"text_idx": "#000005", "text": "Roeddwn yn ymwybodol o enw da rhagorol yr Ysgol Ieithoedd Modern ymhell cyn gwneud fy nghais i astudio yno, a chafodd yr amrywiaeth o bosibiliadau oedd gan Gaerdydd i\u2019w chynnig gryn argraff arnaf. Roedd y ffaith bod modd i mi astudio trydedd iaith (Eidaleg) yn fy mlwyddyn gyntaf, gyda\u2019r opsiwn o astudio iaith arall (Catalaneg) yn fy ail flwyddyn, yn gyfle rhy dda i\u2019w wrthod."}, {"text_idx": "#000006", "text": "Un o fy hoff atgofion o fy amser yng Nghaerdydd oedd mwynhau awyrgylch diwrnod ge\u0302m rygbi yn ystod Pencampwriaeth y Chwe Gwlad trwy lygaid grw\u0302p o fyfyrwyr Erasmus Sbaeneg oedd wedi\u2019u syfrdanu. Nid wyf yn gallu gwylio rygbi rhyngwladol dramor o hyd gan na ddaw dim yn agos at y prynhawniau hynny yn ystod y gwanwyn!"}, {"text_idx": "#000007", "text": "Wrth astudio Ffrangeg a Sbaeneg ar flwyddyn dramor yn Valencia, datblygodd fy nghariad at ieithoedd, ac rwy\u2019n parhau i elwa o fy ngallu ieithyddol pob diwrnod. O fod wedi graddio fel siaradwr Sbaeneg rhugl gyda lefel ganolradd Catalaneg, roedd y trawsnewid o Gymru i Gatalonia yn ddi-ffwdan, a diolch i\u2019r cyfleoedd a gefais yng Nghaerdydd, rwy\u2019n gallu cyfathrebu gyda fy nghydweithwyr a fy nghyd-denantiaid ar lefel lawer ddyfnach. Yn bwysicaf oll, gallaf gefnogi/cwyno am y penderfyniadau yn erbyn fy nhi\u0302m pe\u0302l-droed lleol mewn pedair iaith wahanol."}, {"text_idx": "#000009", "text": "Pe bawn i\u2019n gallu cynnig rhywfaint o gyngor i fyfyrwyr presennol a\u2019r dyfodol, dywedwn wrthych chi wneud y mwyaf o\u2019r ddinas lle rydych yn byw \u2013 peidiwch a\u0302 gweld Caerdydd fel dinas myfyrwyr yn unig. Mae cymaint yn digwydd yn y ddinas, a chymaint o bobl o wahanol rannau o\u2019r byd ar eich stepen drws. Cyrhaeddais yno ar o\u0302l treulio fy mywyd mewn tref o 20,000, a gadewais gan fod wedi byw mewn tair gwlad wahanol \u2013 drwy fyw yng Nghaerdydd, sylweddolais beth sydd gan y byd i\u2019w gynnig."}]